
7-11 decembrie 2000

 

1. Consideraţii preliminare

 

Administraţia instituţiilor europene a cunoscut un permanent proces de adaptare la evoluţiile şi realităţile cu care se confruntă construcţia comunitară. 

Înainte de a se lansa un nou val de lărgire a UE fără precedent (întrucât implică un număr de 13 ţări) este necesar ca liderii europeni să definească proiectul politic ce trebuie să permită noului ansamblu să funcţioneze. 

Conferinţa Interguvernamentală care a pregătit Tratatul de la Amsterdam a eşuat parţial în încercarea de a face şi o reformă de substanţă a instituţiilor UE, fără de care extinderea prin aderarea altor state ar duce la blocajul procesului decizional la nivel comunitar. 

Cei 15 s-au angajat, în decembrie 1999, în cadrul summit-ului de la Helsinki, să ajungă la reuniunea de la Nisa la o reformă a instituţiilor lor pentru a fi pregătiţi să primească primele ţări candidate în Uniune, începând din ianuarie 2003. Mai mult, Comisia Europeană a aprobat la data de 1 martie 2000 şi un proiect ambiţios privind reforma administraţiei sale, pe care doreşte să o transforme într-un model de eficienţă şi transparenţă. Acest proiect a fost prezentat sub forma unei Cărţi Albe, la Bruxelles, în faţa Parlamentului European, de către preşedintele Comisiei, Romano Prodi şi vicepreşedintele însărcinat cu reforma administrativă, Neil Kinnock. 

Agenda summit-ului de la Nisa a cuprins probleme cu care sistemul comunitar se confruntă de multă vreme: reforma instituţională şi a procesului decizional, drepturile omului, politica de apărare. De rezolvarea acestor probleme depinde ca edificiul european să răspundă aşteptărilor cetăţenilor pe care îi reprezintă, cei de care Uniunea Europeană doreşte să se afle cât mai aproape. 

Reuniunea de la Nisa este o etapă de pasaj între decizia de la Helsinki, care a proclamat extinderea Uniunii şi momentul istoric de acordare a statutului de membru plin pentru ţările care sunt încă în faza de pregătire a aderării. 

Dezbaterile privind repartizarea clară a competenţelor între statele naţionale şi nivelul supranaţional al Uniunii Europene a adus în actualitate principiul subsidiarităţii. O Uniune Europeană edificată pe respectarea acestui principiu va fi şi în viitor o Uniune a statelor. Deşi originea puterii comunitare rezidă în puterea naţională, ea este superioară acesteia prin faptul că deciziile primeia sunt obligatorii pentru cea de-a doua. Caracteristicile puterii, concretizate în suveranitate şi dreptul legal de constrângere, se afirmă atât la nivel comunitar, cât şi la nivel naţional.

Funcţiile puterii comunitare obiectivate în decizie şi control, conducere şi supunere sunt prezente la întreg ansamblul comunitar, prin intermediul lor fiind realizată organizarea şi coordonarea acestuia. O trăsătură esenţială a puterii comunitare rezidă în valorile democratice ce-i prezidează organizarea şi funcţionalitatea. Aceste valori, în opinia exprimată în multe ocazii de unii lideri europeni, trebuie să fie cuprinse într-o Constituţie europeană, care să definească bazele etice ale Uniunii, să-i delimiteze competenţele şi să traseze structurile sale democratice. Ideea unei Constituţii europene a constituit subiect de discuţie în aproape fiecare reuniune a liderilor europeni desfăşurată de la intrarea în vigoare a Tratatului de la Amsterdam.

Reuniunea de la Nisa a avut un mandat foarte clar şi anume acela de a pregăti şi reforma structura Uniunii Europene pentru o nouă extindere.

Deciziile finale de la Nisa reflectă într-un mod corespunzător cerinţele cu privire la reprezentarea fiecărui stat membru printr-un comisar în cadrul colegiului Comisiei Europene, determinarea numărului de voturi în Consiliu prin reflectarea criteriului demografic, extinderea deciziilor adoptate cu vot majoritar calificat la un număr de noi domenii în care se apreciază că acţiunea la nivel comunitar este mai raţională şi mai eficientă decât la nivel naţional. 

Summit-ul de la Nisa a decis crearea unui directorat al marilor state membre care va decide liniile politicii europene. Calendarul primirii în UE de noi membri depinde de ritmul în care se va desfăşura reforma instituţiilor Uniunii Europene.

Germania va fi prima ţară care va asigura conducerea acestui directorat.

Tratatul de la Nisa, ale cărui baze s-au formulat în cadrul reuniunii, cuprinde aspecte importante referitoare la:

· Renunţarea la dreptul de veto referitor la voturile exprimate de Consiliul de Miniştri;

· Revizuirea sistemului de repartizare a voturilor care să permită corespondenţa între numărul de voturi şi dimensiunea statelor;

· Reforma Comisiei Europene;

· Flexibilizarea sistemului cooperărilor consolidate.

Tratatul are misiunea de a încorpora în conţinutul său cele patru tratate anterioare ale Uniunii şi va include referiri clare la modalităţile în care va fi exercitată puterea şi la ce nivel (comunitar, naţional, regional), la cum pot diferite instanţe legislative sau administrative să coopereze mai eficient, etc. Tratatul va cuprinde în conţinutul său şi Carta Drepturilor Fundamentale proclamate la Nisa.

Acordul la care s-a ajuns confirmă hotărârea celor 15 de a pregăti instituţiile europene pentru a face faţă unei Uniuni cu 27 de membri. Cu acest acord, Conferinţa Interguvernamentală de la Nisa se evidenţiază nu doar prin însemnătatea deciziilor, dar şi prin amploarea şi complexitatea discuţiilor. 

2. Pregătirea reuniunii de la Nisa 

2.1 Politica extinderii

Reuniunea a fost pregătită de întâlnirea care a avut loc în 5 decembrie 2000 la Bruxelles, unde au fost prezentate concluziile cu privire la extindere, ce au fost transmise summit-ului european de la Nisa, subliniindu-se că "reuşita procesului de extindere reprezintă o prioritate politică". Concluziile respective au fost puse la punct de miniştrii de Externe ai celor cincisprezece state membre ale Uniunii Europene (UE). 

Franţa este ţara care asigură, până la sfârşitul lunii decembrie, preşedinţia prin rotaţie a Uniunii Europene. 

În concluziile prezentate, Consiliul de Miniştri al UE apreciază că "au fost întrunite toate elementele necesare pentru continuarea şi ducerea la bun sfârşit a negocierilor de aderare şi îşi reafirmă angajamentul politic, precum şi totala sa hotărâre în această privinţă". 

Pe de altă parte, miniştrii şi-au exprimat acceptul cu privire la calendarul pe care Comisia Europeană l-a propus ţărilor candidate pe data de 8 noiembrie a.c. În textul concluziilor se arată că "această eşalonare a programului de negocieri până în iunie 2002 - va putea fi ajustată în funcţie de progresele realizate de fiecare candidat şi va permite, totodată, candidaţilor mai bine plasaţi să avanseze în procesul de negociere". 

În document se reiterează "principiul diferenţierii, întemeiat pe meritele fiecărei ţări candidate" şi care "constituie elementul esenţial pentru continuarea negocierilor de aderare; acest principiu acordă, de asemenea, şansa de recuperare a decalajului" pentru ţările mai puţin avansate în negocierile de aderare. 

Din totalul celor 13 ţări candidate la UE, şase state care alcătuiesc aşa-numitul "prim val" au început discuţiile cu UE din 1998, iar alte şase, "al doilea val", au demarat aceste negocieri la începutul anului 2000. Cea de-a treisprezecea ţară care a primit statutul de candidat la aderare este Turcia. 

Responsabilii europeni au dat în permanenţă asigurări că statele din "al doilea val" le-ar putea ajunge din urmă pe primele. 

Miniştrii europeni au reafirmat că obiectivul UE este acela de "a fi în măsură să le primească în rândurile sale, începând de la sfârşitul anului 2002, începutul anului 2003, pe acele ţări candidate care vor fi pregătite pentru acest lucru, în speranţa că acestea vor putea participa la viitoarele alegeri pentru Parlamentul European din iunie 2004".

 

 

2. Crearea unor organe politico-militare europene 

Miniştrii Afacerilor Externe din ţările membre ale Uniunii Europene au aprobat crearea unor organe politico-militare europene permanente. Cei 15 au aprobat astfel mecanismul de evaluare a forţei comune de reacţie rapidă, pe care au decis să o înfiinţeze până în 2003, şi a relaţiilor permanente pe care le propun Alianţei Nord-Atlantice şi unui număr de 15 terţe ţări europene.

În ceea ce priveşte relaţiile cu NATO şi ţările terţe, ele vor trebui să "respecte principiul fundamental privind autonomia deciziilor Celor 15". 

Organele politico-militare, care trebuie să fie operaţionale înainte de vara anului 2001, sunt în număr de trei: un comitet politic şi de securitate, un comitet militar şi un stat major militar. Ele deja au început să funcţioneze, din martie a.c., cu titlu interimar.

După summit-ul de la Nisa ele vor putea fi operaţionale rapid, iar Cei 15 vor fi atunci în măsură să întreprindă operaţiuni de gestionare a crizelor.

Cu privire la apărarea europeană, în proiectul concluziilor se reafirmă "angajamentele statelor membre cu privire la capacităţile viitoarei forţe europene", precum şi "decizia de a crea structuri permanente, politice şi militare" pentru această forţă, ceea ce îi va permite să devină operaţională începând din iulie 2001. 

În proiectul de text se sublinia că "UE înţelege să dezvolte o relaţie strânsă şi de încredere" cu NATO, alianţa rămânând "fundamentul apărării colective a membrilor ei". 

Chestiunea relaţiilor dintre UE si NATO, odată constituită forţa europeană, este deosebit de sensibilă pentru Marea Britanie, aliat tradiţional al Statelor Unite, care sunt puterea dominantă a Alianţei. În schimb, Franţa consideră că UE trebuie să aibă propria sa planificare militară. Diferenţa de abordare dintre Marea Britanie şi Franţa a reapărut la Nisa. UE decisese la summit-ul de la Helsinki să se doteze până în anul 2003 cu o forţă comună de reacţie rapidă, capabilă să fie desfăşurată în 60 de zile într-o operaţiune de tipul celei din Kosovo şi să rămână pe teren timp de peste un an. 

 

3. Summit-ul de la Nisa

 

În mod obişnuit, toate reuniunile internaţionale de nivel înalt sunt pregătite cu mult timp înainte, întâlnirea propriu-zisă fiind doar prilejul pentru parafarea unei decizii negociate între timp. Timp de peste patru zile (7-11 decembrie 2000), la Nisa, liderii europeni au încercat să se pună de acord direct şi nu prin intermediari asupra unor probleme ce nu puteau fi decise decât de ei, miza fiind mult mai mare ca altadată: viitorul Europei. 

Jacques Chirac, preşedintele Franţei, ţara ce deţine preşedinţia UE în acest semestru, a exclamat, după zilele şi nopţile de negocieri de la Nisa, că "UE şi-a ţinut promisiunea luată la Helsinki privind deschiderea uşilor, la 1 ianuarie 2003, ţărilor candidate pregătite să-i treacă pragul". 

Pasul următor este ratificarea acestui acord în aşa fel ca la alegerile pentru Parlamentul European (din 2004) să poată participa şi noile ţări membre.

Subiectele dezbătute în cadrul reuniunii şi acordurile la care s-a ajuns după negocieri vor fi prezentate în cele ce urmează:

1. Alcătuirea Comisiei Europene

Evoluţie

Încă de la înfiinţare, Comisia Europeană a fost alcătuită din câte doi reprezentanţi ai statelor mari şi câte un reprezentant al statelor mici membre ale Uniunii Europene. Numărul comisarilor a crescut de la 9 la 13 când Danemarca, Irlanda şi Marea Britanie au aderat în 1973 la Uniune şi la 17 după admiterea Greciei, Portugaliei şi Spaniei.

Din 1995, când Austria, Finlanda şi Suedia au aderat la Comunitate, Comisia Europeană, organ executiv al UE, este alcătuită dintr-un colegiu de 20 de membri (comisari), din care unul este preşedinte. Germania, Franţa, Marea Britanie, Italia şi Spania au fiecare câte doi comisari, celelalte state membre câte unul. 

Acordurile privind componenţa Comisiei Europene nu au fost afectate de Tratatul de la Amsterdam, dar protocolul anexat Tratatului oferă posibilitatea schimbărilor în eventualitatea unei viitoare extinderi. 

Situaţia actuală 

La Nisa, negocierile liderilor europeni privind ponderea voturilor au fost construite pe cele două opţiuni importante deja existente prezentate la Conferinţa Interguvernamentală din 26 ianuarie 2000, formulate de către Comisia Europeană: 

· Reducerea numărului de membri ai Comisiei la unul pentru fiecare stat membru al Uniunii Europene;

· Reorganizarea Comisiei cu un număr inferior de membri numărului statelor membre componente (prin sistemul de rotaţie bazat pe principiul egalităţii).

Delegaţii Conferinţei Interguvernamentale de la Nisa au trebuit să decidă care din aceste două opţiuni este cea mai avantajoasă din punctul de vedere al politicii statelor membre. Zece dintre statele membre au susţinut prima dintre cele două opţiuni exprimate, iar celelalte cinci state au optat pentru cea de-a doua variantă. Dar o variantă de compromis între cele două a apărut ca fiind inevitabilă: Comisia va număra mai puţini membri într-un interval de timp de câţiva ani. Când viitoarea Comisie va lua locul celei actuale, în 2005, aceasta va fi alcătuită din câte un reprezentant pentru fiecare stat membru. Subsidiar, în 2010, aceasta va fi redusă ca număr de membri, iar sistemul rotaţiei introdus de toate statele membre va fi bazat pe principiul egalităţii reprezentării statelor.

În paralel cu aceste schimbări şi cu varianta aleasă, va trebui să se ajungă la un acord care să cuprindă un număr de măsuri compensatorii referitoare la procedura de organizare a Comisiei şi, în particular, la revigorarea puterii Preşedinţiei Comisiei, în perspectiva garantării coeziunii şi eficacităţii luării deciziilor. 

Summit-ul de la Nisa a decis că, în cazul unei Uniuni de 27, 28 sau mai mulţi membri, se va schimba şi structura Comisiei Europene. Ţările mari au acceptat să renunţe la cel de-al doilea comisar până în 2005, pentru a permite ţărilor mici să fie şi ele reprezentate. Astfel, s-a decis ca viitoarea Comisie Europeană să aibă în principiu un plafon "mai mic de 27" în momentul în care UE va cuprinde 27 de state membre, numărul final urmând să fie decis ulterior "în unanimitate" de statele membre. 

Atribuţiile Comisiei Europene sunt: elaborarea deciziilor de importanţă deosebită, care angajează Comunitatea în ansamblul ei, iniţiativa legislativă (dintre iniţiativele legislative ale Comisiei, pe lângă elaborarea anuală a proiectului de buget comunitar, s-au înscris: Cartea Albă a Comisiei referitoare la desăvârşirea Pieţei Comune, Programul acţiunii sociale care a vizat implementarea prevederilor Cartei Sociale Comunitare, Planul Delors II, care urmăreşte restructurarea financiară a Comunităţii), dreptul de a legifera. Comisia are şi rol executiv. Acest rol se manifestă în următoarele direcţii:

· respectarea normelor legale comunitare referitoare la concurenţa comercială de către agenţii economici din Comunitate şi, cu deosebire, de către statele membre;

· administrarea fondurilor băneşti, în special a Fondului Social European;

· verificarea aplicării normelor de drept comunitar, ceea ce i-a conferit calitatea de "gardian" al dreptului comunitar.

Comisia este subordonată Consiliului de Miniştri al Uniunii Europene şi este singura instituţie cu caracter permanent, are un rol reprezentativ, prezintă interesele Comunităţii Europene la nivel global.

În opinia membrilor actualului colegiu, o Comisie Europeană cu până la 27 de membri nu va mai avea aceeaşi capacitate de iniţiativă. Acest organism va gestiona marea piaţă europeană şi va avea puteri importante în sectorul concurenţei, al agriculturii şi, totodată, un mandat din partea statelor membre, în negocierea de acorduri comerciale internaţionale.

Comisia nu va putea lua marile decizii referitoare la euro, la politica externă şi la apărarea europeană, elementele unei viitoare Europe puternice.

1. Extinderea voturilor la "majoritatea calificată"

Evoluţie

Începând cu 1957, Tratatul de la Roma a autorizat Consiliul să ia decizii cu "majoritate calificată" - după o perioadă de tranziţie - în câteva domenii ale politicii agricole comune şi în politica transporturilor. 

Sistemul de repartizare a voturilor stă la baza funcţionării Consiliului de Miniştri al UE, organ decizional primordial. În acest moment, statele mari au câte 10 voturi, iar cel mai mic (Luxemburg) are 2. Extinderea Uniunii Europene presupune o recalculare a repartizării voturilor unde să se ţină cont de ponderea demografică a fiecărui stat membru.

Odată cu diferitele faze ale reformei instituţionale, procedura votului prin majoritate calificată a fost treptat înlocuită de procedura unanimităţii în marea majoritate a domeniilor politicii comunitare.

În prezent, 72 de articole din Tratatul Uniunii Europene încă prevăd ca deciziile să fie luate prin unanimitate. Acestea acoperă o mare varietate de subiecte, de la funcţionarea instituţiilor comunitare şi politicile operaţionale, la procedeele electorale pentru alegerea membrilor Parlamentului European.

Modificarea sistemului de vot actual

Sistemul majorităţii calificate este în general considerat un sistem eficient în cazurile în care Comunitatea dezvoltă politici operaţionale. De exemplu, înainte de revizuirea Actului Unic European, sistemul votului majorităţii calificate a fost introdus în politicile pieţei interne, pregătirea adoptării diferitelor Regulamente sau Decizii.

Regula consacrată a sistemului unanimităţii este că fiecare stat membru are drept de veto. Dacă numărul statelor membre creşte, pericolul este ca unul dintre ele să-şi exercite dreptul de veto în acord cu această creştere. Dreptul de veto poate fi folosit pentru blocarea procesului de adoptare a deciziilor. Dar, dincolo de toate aceste consideraţii, dreptul de veto garantează statelor membre implicarea şi susţinerea deciziilor care afectează echilibrul instituţional al Uniunii. Este general recunoscut că sistemul votului prin majoritate calificată nu este corespunzător pentru toate deciziile importante care se iau la nivelul Uniunii. 

Obiectivul Conferinţei Interguvernamentale de la Nisa în acest domeniu a fost să distingă între domeniile politicii unde deciziile pot fi luate prin majoritate calificată şi altele care nu pot fi derulate fără acordul fiecărui stat membru. Conferinţa a trebuit să decidă dacă luarea deciziilor se poate extinde la procedura codeciziei.

Preşedinţia franceză şi portugheză a identificat în jur de 50 de articole unde procedeul unanimităţii poate fi înlocuit de sistemul votului majorităţii calificate. Dintre aceste articole, Preşedinţia a selecţionat cinci domenii sensibile unde tranziţia spre sistemul votului majorităţii calificate este importantă pentru extinderea Uniunii, dar greu de acceptat cu certitudine de către reprezentanţii statelor membre. Aceste domenii sunt: securitate socială şi politică socială; vize azil şi imigrare; taxe; politica comercială comună; politica de coeziune economică şi socială.

2. Consiliul de Miniştri 

Atribuţiile Consiliului de Miniştri

Atribuţiile Consiliului de Miniştri - precizate în Tratatul de la Roma - constau în coordonarea politicii economice generale a statelor membre, în luarea deciziilor şi delegarea competenţelor privind transpunerea lor în practică de către Comisie. Consiliul de Miniştri se manifestă, pe de-o parte, ca for al reprezentanţilor statelor membre, iar pe de altă parte, ca organ de luare a deciziilor comunitare, el fiind principalul organ legislativ al Comunităţii.

Situaţia actuală

În majoritatea cazurilor, Consiliul ia deciziile prin majoritate calificată. Autorii Tratatului de la Roma au determinat majoritatea calificată folosind şi sistemul votului ponderat în acord cu populaţia statelor membre, cu o corecţie în favoarea statelor cu o populaţie scăzută şi ţinând seama de situaţia individuală a fiecărei ţări. 

Hotărârea de la Nisa

Subiectul repartizării voturilor în Consiliu a fost cel mai delicat, deoarece statele mici nu au dorit să lase puterea decizională la discreţia statelor mari. 

La Nisa s-a decis o nouă scală de repartizare, de la 3 la 29 de voturi, ceea ce apropie, într-o oarecare măsură, ţările mici de cele mari. În plus, s-a obţinut ca nici un acord să nu fie încheiat fără aprobarea a 14 state din 27. 

Potrivit acordului final, cele patru mari state, Germania, Franţa, Marea Britanie şi Italia, vor avea fiecare 29 de voturi, Spania şi Polonia câte 27 fiecare, România 14, Olanda 13, Grecia, Republica Cehă, Belgia, Ungaria şi Portugalia - câte 12. Suediei, Bulgariei şi Austriei îi vor reveni câte 10 voturi, Slovaciei, Danemarcei, Finlandei, Irlandei şi Lituaniei - câte 7, Letoniei, Sloveniei, Estoniei, Ciprului şi Luxemburg-ului - câte 4, iar Maltei doar 3. 

Chiar dacă, aparent, Germania are acelaşi număr de voturi ca Franţa, Italia şi Marea Britanie, ea a obţinut o clauză prin care voturile, pentru a fi validate, să reprezinte 62% din populaţia Uniunii. În felul acesta, sistemul adoptat la Nisa se complică, deoarece va fi nevoie de trecut trei praguri pentru luarea unei decizii: majoritatea statelor, majoritatea calificată a numărului de voturi şi criteriul demografic. 

Pentru a se evita paralizarea unei Europe extinse, voturile în unanimitate în Consiliul de Miniştri vor deveni o excepţie. La Nisa s-a hotărât ca în aproape 50 de domenii să se ia decizii cu majoritate calificată. Compromisul acceptat se referă la menţinerea vetoului complet sau parţial la unele subiecte sensibile: fiscalitatea, justiţia, imigraţia, cultura, problemele sociale. 

La summit-ul UE de la Nisa, România a fost cotată în rândul ţărilor importante din punct de vedere demografic, acordându-i-se 14 voturi de care va dispune la luarea deciziilor de către viitorul Consiliu de Miniştri al unei Uniuni Europene extinse la 27 de membri. Faptul că ţara noastră este plasată într-un grup important de ţări candidate la aderare nu se datorează numai locului pe care îl ocupă pe continent prin numărul de locuitori, dar şi potenţialului său real, precum şi poziţiei geografice, fiind, după Polonia, a doua ca mărime între statele central şi est europene. Semnificativă este şi schimbarea favorabilă a numărului de voturi acordate României de la 13, cum fusese anunţat, la 14 - aşa cum se precizează în Tratatul de la Nisa. 

Iată, în cele ce urmează, tabloul voturilor pe care le-a primit fiecare stat, precum şi situaţia din momentul actual: 

Situaţia actuală (UE cu 15 membri)

10 voturi - Germania, Franţa, Italia, Marea Britanie 

8 voturi - Spania 

5 voturi - Belgia, Grecia, Olanda, Portugalia 

4 voturi - Austria, Suedia 

3 voturi - Danemarca, Irlanda, Finlanda 

2 voturi - Luxemburg 

Total voturi: 87 

Majoritate calificată: 62% 

Minoritate de blocare: 26 voturi 

Tratatul de la Nisa (UE cu 27 membri)

29 voturi - Germania, Franţa, Italia, Marea Britanie 

27 voturi - Spania, Polonia 

14 voturi - România 

13 voturi - Olanda 

12 voturi - Grecia, Cehia, Belgia, Ungaria, Portugalia 

10 voturi - Suedia, Bulgaria, Austria 

7 voturi - Slovacia, Danemarca, Finlanda, Irlanda, Lituania 

4 voturi - Letonia, Slovenia, Estonia, Cipru, Luxemburg 

3 voturi - Malta 

Total voturi: 345 

Majoritate calificată: 255 voturi 

Minoritate de blocare: 91 voturi 

3. Parlamentul European

Atribuţiile Parlamentului European 

Dintre funcţiile cele mai semnificative ale Parlamentului European care, în pofida asemănării lor cu funcţiile parlamentelor naţionale, au o substanţă diferită, amintim funcţia deliberativă (presupune consultarea PE de către Comisia Europeană şi Consiliul de Miniştri) şi funcţia de control.

Evoluţie

În faza iniţială a vieţii parlamentare comunitare, membrii Parlamentului European au fost desemnaţi din rândurile parlamentarilor statelor membre. Ulterior, în noul stadiu de integrare, s-a renunţat la desemnarea indirectă şi s-a trecut la alegerea directă a acestora. Primele alegeri au fost iniţiate în 1975 şi apoi dezbătute şi aprobate de Consiliul European, devenind o realitate în 1978, în urma ratificării acestui procedeu de către statele membre. Primul Parlament ales prin vot direct a fost cel rezultat din alegerile din 24 iulie 1979.

Aşa cum în practica statelor democratice numărul mandatelor care revenea fiecărei circumscripţii electorale era în în funcţie de numărul electorilor acesteia, prin extrapolare, statele naţionale membre ale comunităţii au fost echivalate cu circumscripţiile electorale şi, în raport cu numărul populaţiei şi al electoratului acestora, s-a stabilit numărul de mandate.

Situaţia actuală

Numărul membrilor Uniunii a crescut odată cu unificarea Germaniei şi cu aderarea noilor state, ceea ce a dus la creşterea numărului de parlamentari la 626. Sistemul este conceput astfel încât să asigure reprezentativitatea cetăţenilor statelor membre ale Comunităţii.

Tratatul de la Amsterdam prevedea ca Parlamentul European să nu aibă mai mult de 700 de membri. În prezent, numărul de membri este 626, iar numărul de reprezentanţi aleşi din fiecare stat membru este:

· Belgia: 25

· Danemarca: 16

· Germania: 99

· Grecia: 25

· Spania: 64

· Franţa: 87

· Irlanda: 15

· Italia: 87

· Luxemburg: 6

· Olanda: 31

· Austria: 21

· Portugalia: 25

· Finlanda: 16

· Suedia: 22

· Marea Britanie: 87

Această structură este bazată pe decizia Consiliului European de la Edimburg, din 11-12 decembrie 1992, care a dat curs propunerilor făcute de Parlamentul European. 

Hotărârea de la Nisa

Tratatul de la Nisa revine asupra acestei dispoziţii şi prevede 728 de membri.

În Parlamentul European, locurile vor fi alocate astfel: Germania păstrează acelaşi număr de deputaţi (99), în timp ce Franţa, Italia, Marea Britanie, pierd, fiecare, câte 15 (72, faţă de 87). Situaţia statelor mici se prezintă în felul următor: în afară de Belgia, care trece de la 20 la 22 de parlamentari, celelalte ţări pierd, fiecare, câte unul. Spania va avea 52, Polonia 52, România 35, Olanda 25, Grecia, Republica Cehă, Ungaria, Portugalia fiecare câte 20, Suedia 18, Bulgaria 17, Austria 17, Slovacia, Danemarca şi Finlanda fiecare câte 13, Irlanda şi Lituania 12 fiecare, Letonia 8, Slovenia, Estonia, Luxemburg şi Cipru câte 6, Malta 5.

1. Sistemul cooperărilor întărite

Tratatul de la Amsterdam a fost cel care a proclamat pentru prima dată sistemul cooperărilor întărite, în limita unui singur cadru instituţional fundamentat pe condiţii stricte. Statele membre pot utiliza cadrul instituţional al Uniunii pentru a stabili cooperarea consolidată între ele în ceea ce Tratatul asupra Uniunii Europene a denumit Poliţie şi Cooperare Judiciară în materie de criminalitate.

Condiţiile şi procedura pentru cooperarea întărită între state sunt proclamate de documentele Uniunii. Aceste condiţii promovează dreptul de veto pentru fiecare stat membru care se opune cooperării întărite şi chiar pentru un stat membru ce nu doreşte participarea la cooperare. 

Posibilitatea de a recurge la acest sistem, ce permite unui număr limitat de ţări să înainteze mai repede decât altele în unele domenii, este deja înscrisă în Tratatul Uniunii. Marea Britanie a pledat şi obţinut ca problemele legate de apărarea europeană comună să fie menţinute cu totul în afara acestui sistem.

3.6 O Europă Economică şi Socială

3.6.1 Agenda socială europeană

Consiliul European a aprobat Agenda socială europeană care defineşte în concordanţă cu concluziile Consiliului European de la Lisabona priorităţile specifice pentru acţiunile din viitorii cinci ani legate de şase aspecte din aria politicii sociale.

Această Agendă constituie un pas important spre revigorarea şi modernizarea modelului social european indisolubil legată de performanţele economice şi progresul social. 

Pe baza rapoartelor Comisiei şi Consiliului, Consiliul European se va întruni în fiecare primăvară pentru a analiza implementarea Agendei, începând cu întâlnirea de la Stockholm din 23-24 martie 2001.

3.6.2 Strategia europeană privind lupta împotriva şomajului

Rata creşterii economice în Uniunea Europeană va trebui să reprezinte 3,5% pe an. 

Rata şomajului a scăzut în ultimii 3 ani, ea reprezentând la mijlocul anului 2000 - 8,7%. 

Prognoza pentru anul 2001 este de sub 8%. În aceeaşi perioadă de timp, rata celor angajaţi a crescut de la 60,7% la 62,1%. 

Consiliul va adresa recomandări individuale statelor membre şi va încuraja implicarea constructivă a Parlamentului European şi partenerilor sociali, incluzând aspectele educaţionale şi economice în lupta împotriva şomajului.

3.7 Carta Drepturilor Fundamentale

Uniunea Europeană este fundamentată pe valorile indivizibile şi universale ale demnităţii umane - libertate, egalitate şi solidaritate - ce au la bază principiile democraţiei şi ale regulilor de drept. Uniunea contribuie la prezervarea şi susţinerea valorilor comune ale diversităţii culturale şi tradiţionale ale popoarelor Europei mai eficient decât identităţile naţionale ale statelor membre şi autorităţile lor naţionale, regionale sau locale.

Consiliul European a anunţat proclamarea, de către Consiliu, Parlamentul European şi Comisie a Cartei Drepturilor Fundamentale ce combină într-un singur text drepturile civile, politice, economice, sociale ale cetăţenilor Uniunii. 

Ideea unei Carte a Drepturilor Fundamentale a apărut din necesitatea de a transpune în practică modificările aduse de Tratatul de la Amsterdam în domeniul Justiţiei şi Afacerilor Interne. Aceasta a avut loc la întâlnirea Consiliului European (şefi de state sau de guverne) de la Tampere, Finlanda, 15-16 octombrie 1999. Grupul de lucru care a participat la elaborarea Cartei a fost format din reprezentanţi ai Şefilor de stat sau de guvern ai ţărilor membre, un reprezentant al Preşedinţiei Comisiei Europene, reprezentanţi ai Parlamentului European şi ai parlamentelor naţionale.

Carta reafirmă, prin prisma puterii şi a obiectivelor Comunităţii şi având la bază principiul subsidiarităţii, drepturile proclamate - ca o consecinţă a obligaţiilor şi tradiţiilor comune ale statelor membre - proclamate de Tratatul Uniunii Europene, Tratatele Comunităţii, Convenţia Europeană a Protecţiei Drepturilor Omului şi a Libertăţilor Fundamentale, Carta Socială adoptată de Comunitate şi de Consiliul Europei, precum şi a practicii Curţii Europene de Justiţie şi a Curţii Europene a Drepturilor Omului. Respectarea şi susţinerea acestor drepturi reprezintă pentru Uniunea Europeană o datorie faţă de umanitate şi faţă de generaţiile viitoare.

Carta cuprinde 54 de articole structurate în şase capitole: demnitate, libertate, egalitate, solidaritate, drepturile cetăţenilor, justiţie. Unele dintre prevederile cele mai importante exprimate în capilolele Cartei, includ:

· Capitolul referitor la Demnitate: 

· dreptul la viaţă - (sunt interzise pedeapsa cu moartea sau execuţiile)

· dreptul la integritatea persoanei ( interzice clonarea fiinţei umane)

· interzicerea torturii sau a tratamentelor inumane, degradante

· Capitolul referitor la Libertate: 

· dreptul la respectul acordat vieţii private sau locuinţei

· dreptul la protecţia datelor personale şi la rectificarea lor

· libertatea de expresie şi de informare

· libertatea de asociere

· dreptul la educaţie

· dreptul de a alege locul de muncă

· dreptul la proprietate

· dreptul de azil, protecţia împotriva expulzărilor sau extrădării

· Capitolul referitor la Egaliate:

- egalitatea în faţa legii

- nediscriminarea

- respectul diversităţii culturale, religioase şi lingvistice

- egalitatea între femei şi bărbaţi

- drepturile copiilor (protecţie; asigurarea existenţei; prioritatea intereselor copiilor în relaţiile dintre copii şi autorităţile publice sau private)

- integrarea persoanelor cu handicap (Uniunea recunoaşte şi respectă drepturile persoanelor cu handicap şi promovează măsuri destinate să asigure independenţa, integrarea socială şi ocupaţională şi participarea la viaţa comunitară)

· Capitolul referitor la Solidaritate:

· dreptul muncitorilor la informare şi consultare

· dreptul la grevă şi acţiuni colective

· condiţii de muncă corespunzătoare

· interzicerea angajării în muncă a copiilor şi protecţia tinerilor la locurile de muncă

· protejarea familiei din punct de vedere legal, economic şi social

· asistenţă şi securitate socială

· sănătate

· protecţia mediului

· protecţia consumatorilor

· Capitolul referitor la Drepturile cetăţenilor:

· dreptul la vot, candidatură şi la alegerea în Parlamentul European

· dreptul la vot şi la candidatura la alegerile municipale

· dreptul la petiţii

· libertatea de mişcare şi de rezidenţă

· Capitolul referitor la Justiţie

· prezumţia de nevinovăţie şi dreptul la apărare

Prevederile Cartei se adresează instituţiilor şi structurilor Uniunii, nu depăşesc cadrul legal şi obiectivele definite în Tratatele Uniunii şi sunt în acord cu prevederile constituţiilor statelor membre. Toate îngrădirile şi exercitarea drepturilor recunoscute de Cartă trebuie să fie fundamentate de legi şi respectul pentru esenţa acestor drepturi şi libertăţi. Carta conţine drepturi care se regăsesc şi sunt garantate de Convenţia Protecţiei Drepturilor Omului şi a Libertăţilor Fundamentale şi recunoscute de cadrul legal al Uniunii, de dreptul internaţional şi acordurile internaţionale la care Uniunea, Comunitatea sau statele membre sunt parte. 

 

4. Concluzii 

Proiectul de Tratat de la Nisa, la care au ajuns Cei 15, va permite o reformă a instituţiilor europene, necesară evitării unei blocări a instituţiilor - Comisia Europeană, Consiliul de Miniştri, Parlamentul European. 

Cea mai importantă realizare a Conferinţei Interguvernamentale este repartizarea voturilor în cadrul instituţiilor Uniunii. Cele mai avantajate sunt ţările candidate, care şi-au văzut numele trecut alături de membre, ceea ce reprezintă un angajament al acestora faţă de primirea lor în familia valorilor şi regulilor comunitare. 

Conform analiştilor politici, marele învingător este Germania, din rândul ţărilor membre, şi Polonia - dintre candidate. Lupta dintre Germania şi Franţa s-a încheiat cu acceptul ca Franţa să-şi menţină actuala paritate de voturi în Consiliul de Miniştri, Germania primind, în schimb, recunoaşterea importanţei din punct de vedere demografic şi, prin aceasta, implicit, recunoaşterea că este uriaşul Europei cu cele 82 milioane de locuitori. Acest lucru se răsfrânge în mod direct asupra numărului de deputaţi în Parlamentul European, dar şi asupra ponderii voturilor. Potrivit Tratatului de la Nisa, majoritatea de care va fi nevoie în consiliile de miniştri pentru adoptarea unor decizii va trebui să corespundă unui procent de 62% din numărul de locuitori ai celor 27 de membre ale UE, proporţie dificil de atins fără cele 17% cât revin Germaniei. Pe de altă parte, având o asemenea pondere, va fi suficient ca, la un moment dat, Germania să se alieze cu două-trei ţări "mari" pentru a bloca o decizie. De aceea, majoritatea observatorilor de la Nisa au apreciat că Tratatul încheiat aici favorizează statele mari ale UE. 

În rândul ţărilor candidate, cea mai avantajată este Polonia, căreia i s-au repartizat 27 de voturi, la fel cât a primit Spania - motiv pentru delegaţia Poloniei de a fi mulţumită de concluziile summit-ului, deoarece se situează printre primele şase ţări ale Europei. În afară de Polonia, şi ceilalţi şefi ai delegaţiilor ţărilor candidate s-au arătat mulţumiţi că în tratat se precizează de câte voturi vor dispune, fiecare, în Consiliul de Miniştri, de faptul că vor avea câte un comisar în Comisia Europeană, precum şi numărul de fotolii din Parlamentul European. Psihologic este important, chiar dacă reforma este încă departe de a fi perfectă, cu toate că Tratatul nu precizează o dată anume pentru extindere. 

Tratatul de la Nisa nu va intra în vigoare imediat, ca urmare a procedurilor lungi prin care va trebui să treacă. Şefii diplomaţiilor "Celor 15" se vor întâlni pentru semnarea Tratatului în primul trimestru al anului viitor la Nisa. Apoi va urma ratificarea documentului de către parlamentele ţărilor membre, în Irlanda şi Danemarca urmând să se organizeze şi un referendum pe această temă.

După încheierea acestor proceduri, fiecare stat membru va depune instrumentele de ratificare, prin ambasadorul său la Roma, Italia fiind depozitarul tratatelor europene, începând cu anul 1957. Procedura se finalizează printr-o scrisoare, prin care fiecare şef de stat va notifica dacă ţara sa a realizat toate demersurile necesare pentru ratificare. Dacă există acord în privinţa prevederilor tratatului, el va intra în vigoare oficial la 1 ianuarie 2003, anunţul respectiv urmând să fie făcut de Grecia, care va deţine atunci preşedinţia prin rotaţie a Uniunii Europene. 

